C 214/24
LT
Europos Sąjungos oficialusis leidinys
2023 6 16
2023 m. sausio 18 d., trečiadienis
36. pabrėžia, kad vaizdo žaidimų pramonė, naudotojai ir tėvai neturėtų nuvertinti dėl internetinių žaidimų sukelto sutrikimo kylančios rizikos ir poveikio; primena, kad moksliniais tyrimais įrodyta, jog brendimas ir paauglystė yra gyvenimo tarpsniai, kuriais žmonės yra mažiau atsparūs priklausomybę sukeliančiam elgesiui; ragina vaizdo žaidimų kūrėjus, leidėjus, platformas ir platesnę suinteresuotųjų subjektų bendruomenę, įskaitant nacionalines kompetentingas institucijas ir Komisiją, toliau bendradarbiauti siekiant padėti sumažinti internetinių žaidimų keliamo sutrikimo riziką; siūlo pradėti daugiau informuotumo didinimo kampanijų siekiant užtikrinti, kad tėvai ir jauni žaidėjai žinotų apie riziką, susijusią su internetinių žaidimų keliamus sutrikimus, ir ragina žaidimų kūrėjus vengti manipuliacinių žaidimų dizaino, kuris gali lemti priklausomybę nuo žaidimo, izoliaciją ir priekabiavimą kibernetinėje erdvėje;
37. pažymi, kad trūksta ES mastu suskirstytų duomenų apie vidutinį žaidimo laiką, vidutines išlaidas žaidimų priepirkoms, bendrą žaidimo patirtį ir su tuo susijusį socialinį ir psichologinį poveikį, ragina Komisiją kasmet rinkti šiuos duomenis ir pateikti Parlamentui ataskaitą apie tai;
38. pažymi, kad žaidimų pramonė turi prieigą prie didelio kiekio kartais neskelbtinų asmens duomenų; pabrėžia, kad ji turi užtikrinti, kad asmens duomenys būtų tvarkomi laikantis kitų ES teisės aktų, susijusių su Bendruoju duomenų apsaugos reglamentu, ir kad naudotojų profiliai, sukurti naudojant elgsenos duomenis, nebūtų naudojami manipuliavimo ir diskriminaciniais tikslais; ragina kompetentingas institucijas užtikrinti, kad būtų griežtai laikomasi atitinkamų ES ir nacionalinės teisės aktų; pabrėžia, kad iš surinktų duomenų analizuojant žaidėjų elgesio modelius pirmenybė neturėtų būti teikiama būdams, kuriais siekiama pakabinti žaidėjus, o daugiau dėmesio turėtų būti skiriama žaidimo patirties gerinimui; ragina kūrėjus apsvarstyti žaidimų dizainą skirstant juos į skyrius arba prašant dažniau išsaugoti taškus, kad būtų lengviau atitraukti dėmesį ir daryti pertraukas, per kurias žaidėjai galėtų atsijungti;
39. atkreipia dėmesį į tai, kad sukčiautojai gali naudotis internetinėmis vaizdo žaidimų platformomis duomenų viliojimo tikslais; ragina vykdyti informavimo kampanijas siekiant didinti informuotumą apie susijusią riziką, ypač tarp nepilnamečių ir jaunimo;
40. primygtinai ragina vaizdo žaidimų pramonę, Komisiją ir valstybes nares parengti veiksmų planą, kuriuo būtų užtikrinta lyčių pusiausvyra visais internetinių žaidimų pramonės plėtros etapais; be to, ragina pramonę vengti moterų sudaiktinimo ir vengti kurti, kartoti ar stiprinti lyčių stereotipus; pabrėžia, kad ši pernelyg paplitusi praktika sukuria priešišką aplinką moterims ir mergaitėms internetiniuose žaidimuose;
Saugios internetinės aplinkos vaizdo žaidimų naudotojams užtikrinimas
41. palankiai vertina pramonės inicijuotas iniciatyvas, pvz., Europos žaidimų informacijos klasifikavimo pagal amžių sistemą (PEGI), kuri naudojama 38 šalyse; mano, kad tokia klasifikavimo sistema gali būti ypač naudinga teikiant turinio terminus ir informaciją apie rekomenduojamą žaidėjų amžių, taip padedant tėvams pasirinkti tinkamus žaidimus savo vaikams; pabrėžia, kad reitingų sistema sudaro vieną dalį bendro PEGI elgesio kodekso, kuriuo kartu siekiama užtikrinti saugią aplinką žaidėjams; palankiai vertina atnaujintą PEGI, pagal kurią dabar naudotojai informuojami, jei žaidime yra atsitiktinio mokėjimo elementų; pabrėžia, kad žaidimo metu mokamo turinio, įskaitant akivaizdžiai atsitiktinį mokamą turinį, buvimas nekliudo tėvams valdyti prieigą prie tos rūšies turinio ir suteikti vaikui galimybę susipažinti su baziniu žaidimu, jei manoma, kad jis tinkamas vaiko amžiui; pažymi, kad kai kurios šalys PEGI sistemą įteisino; ragina Komisiją įvertinti, kaip PEGI sistema įgyvendinama įvairių rūšių žaidimų rinkoje ir visoje Sąjungoje, ir išnagrinėti galimybes ją įtvirtinti ES teisėje, kad PEGI sistema ir jos elgesio kodeksas būtų suderinta, privaloma amžiaus įvertinimo sistema, taikoma visiems vaizdo žaidimų kūrėjams, programėlių parduotuvėms ir interneto platformoms, siekiant išvengti bendrosios rinkos susiskaidymo ir užtikrinti teisinį tikrumą vaizdo žaidimų pramonei;
42. pripažįsta PEGI sistemos potencialą teikti vartotojams svarbią ikisutartinę informaciją; vis dėlto mano, kad ši pramonės iniciatyva turėtų būti papildyta papildomomis priemonėmis siekiant užtikrinti aukščiausią vartotojų apsaugos lygį ir išspręsti vartotojų teisės klausimus, kylančius dėl žaidimų priepirkų ir skrynelių mechanizmų;
43. ragina pramonę, įskaitant žaidimų platformas ir leidėjus, nepriklausomus ekspertus partnerius ir reitingų agentūras, tęsti informuotumo didinimo kampanijas apie PEGI sistemą, kad daugiau tėvų žinotų apie jos egzistavimą, ir toliau aktyviai dirbti, kad reitingų sistema būtų pritaikyta vaizdo žaidimų ir žaidimų siūlomo turinio plėtrai, kad ir toliau tėvams būtų lengviau pasirinkti;